**การนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนในเขตเทศบาลตำบลบางลึก อำเภอเมือง จังหวัดชุมพร**

จิราพัชร จันทรจนา1 บุญวัฒน์ สว่างวงศ์2

สาขาวิชาการบริหารงานตำรวจ1 คณะมนุษยศาสตร์และสังคมศาสตร์2

มหาวิทยาลัยราชภัฏสวนสุนันทา

e-mail : s59123450093@ssru.ac.th1 boonwat.sa@ssru.ac.th2

**บทคัดย่อ**

การวิจัยครั้งนี้มีวัตถุประสงค์ คือ (1) เพื่อศึกษาระดับการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชน (2) เพื่อเปรียบเทียบการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนจำแนกตามปัจจัยลักษณะส่วนบุคคล โดยมีกลุ่มตัวอย่างจำนวน 367 คน รวบรวมข้อมูลโดยใช้แบบสอบถาม สถิติที่ใช้ในการวิเคราะห์ข้อมูลได้แก่ การแจกแจงความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน

ค่า t-test และวิเคราะห์ค่าความแปรปรวนทางเดียว (One-way ANOVA)

**ผลการวิจัยพบว่า**

1. การนำหลักปรัชญาเศรษฐกิจพอเพียงมาใช้ในการดำเนินชีวิตของประชาชน โดยภาพรวม พบว่า อยู่ในระดับมาก เมื่อพิจารณาเป็นรายด้าน พบว่า ด้านที่มีค่าเฉลี่ยสูงที่สุด ตามลำดับคือ ด้านเงื่อนไขคุณธรรมมีค่าเฉลี่ย 4.48 รองลงมาคือด้านความมีเหตุผลมีค่าเฉลี่ย4.42 ด้านเงื่อนไขความรู้มีค่าเฉลี่ย 4.42 ด้านการมีภูมิคุ้มกันที่ดีมีค่าเฉลี่ย4.41 และด้านที่น้อยที่สุด คือ ด้านความพอประมาณมีค่าเฉลี่ย 4.28

2. ปัจจัยที่มีผลต่อการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนตำบลบางลึก จังหวัดชุมพร ได้แก่ ปัจจัยด้านเพศ ปัจจัยด้านอายุ ปัจจัยด้านระดับการศึกษา ปัจจัยด้านอาชีพ และปัจจัยด้านรายได้ แตกต่างกัน

**คำสำคัญ :** หลักปรัชญาเศรษฐกิจพอเพียง,การดำเนินชีวิต,ประชาชน,ตำบลบางลึก

อำเภอเมือง จังหวัดชุมพร

**The applying philosophy of sufficiency economy in the lives of peoples**

**in Bang Luck District , Muang , Chumphon Province.**

Jerapat Jantarodjana1 Boonwat Sawangwong2

Police Administration1,Faculty of Humanities and Social Sciences,

Suan Sunandha Rajabhat University,Bangkok.

e-mail : s59123450093@ssru.ac.th1 boonwat.sa@ssru.ac.th2

**ABSTRACT**

The aims of this research were to 1) study the extent to which Sufficiency Economy Philosophy is practiced in the way of life 2) to compare the practices of Sufficiency Economy Philosophy in Subdistrict Municipality Bang Luek district, Mueng, Chumphon province.The sample population is consisted of 367 personnel. Questionnaire was used as a tool for data collection. The statistics used for data analysis were frequency distribution, percentage, mean, standard deviation, t-test, F-test (One-way ANOVA).

The results showed that

1.The application of Philosophy of Sufficiency Economy to conduct the way of life a case of people. Overall picture it was found that the high. When considering each aspect, aspect is the ‘Moral conditions’ followed by ‘Rational’ ‘Cognition’ ‘Are immune’ and ‘Tolerable’.

2.The results of hypothesis testing shows that Application of Philosophy of Sufficiency Economy to conduct the way of life that with different personnel such as sex, age, education, worked and income.

**Keywords** : Sufficiency Economy Philosophy, Way of life,people, Bang Luek district, Muang ,Chumphon Province.

**บทนำ**

การพัฒนาประเทศไทยที่ผ่านมาในแผนพัฒนาเศรษฐกิจและสังคมแห่งชาติ ฉบับที่ 1-7 ได้มุ่งเน้นการใช้แนวคิดทางตะวันตกมาใช้ในการดำเนินชีวิต และการบริหารประเทศ โดยความสำคัญกับการพัฒนาให้เป็นสังคมอุตสาหกรรมมากขึ้นและลดความสำคัญของภาคการเกษตรกรรมอันเป็นอาชีพหลักของประชากรไทย ทำให้ระบบเศรษฐกิจขาดความสมดุล แรงงานคนย้ายเข้าสู่เมืองเพื่อรับจ้างและประกอบอาชีพในภาคอุตสาหกรรม มีการพึ่งพิงต่างประเทศ เช่น การกู้ยืมเงินทุน การใช้วัตถุดิบ เครื่องจักรและเทคโนโลยี ทำให้ประเทศเข้าสู่ถดถอยทางเศรษฐกิจอย่างรุนแรง มีสถาบันการเงินและหน่วยงานธุรกิจต่างๆอยู่ในฐานะล้มละลาย มีภาระต้องชำระหนี้ต่างประเทศจำนวนมาก ซึ่งสิ่งเหล่านี้ล้วนเป็นสาเหตุที่ก่อให้เกิดภาวะวิกฤตเศรษฐกิจในปี พ.ศ. 2540 อย่างไรก็ตาม ในท่ามกลางภาวะวิกฤตนั้นเอง ประชาชนชาวไทยได้รับพระมหากรุณาธิคุณจากพระบาทสมเด็จพระมหาภูมิพลอดุลยเดชมหาราช บรมนาถบพิตร

โดยได้ทรงพระราชทานพระบรมราโชวาทแก่ประชาชนชาวไทย ถึงความสำคัญในการปรับทิศทางการพัฒนาประเทศสู่แนวเศรษฐกิจพอเพียงพระบาทสมเด็จพระมหาภูมิพลอดุลยเดชมหาราช บรมนาถบพิตร พระราชทานหลัก “ปรัชญาเศรษฐกิจพอเพียง” แก่สำนักงานคณะกรรมการพัฒนาเศรษฐกิจและสังคมแห่งชาติเมื่อปี พ.ศ.2542 ซึ่งมีสาระสำคัญว่า เศรษฐกิจพอเพียงเป็นปรัชญาที่ชี้ถึงแนวทางการดำรงอยู่และปฏิบัติตนของประชาชนในทุกระดับตั้งแต่ระดับครอบครัว จนถึงระดับชุมชนในการพัฒนาและบริหารให้ดำเนินไปในทางสายกลาง โดยเฉพาะการพัฒนาเศรษฐกิจเพื่อให้ก้าวทันต่อโลกยุคโลกาภิวัฒน์ ความพอเพียง หมายถึงความพอประมาณ ความมีเหตุผล รวมถึงความจำเป็นที่จะต้องมีระบบภูมิคุ้มกันในตัวที่ดีพอสมควรต่อการผลกระทบใดๆ

ในสภาวะการเศรษฐกิจของประเทศปัจจุบันปัญหาเศรษฐกิจมีความไม่แน่นอน เกิดความผันแปรอยู่ตลอดเวลาเป็นไปตามกระแสการเปลี่ยนแปลงของกระแสเศรษฐกิจโลก ซึ่งส่งผลกระทบต่อเศรษฐกิจโดยรวมของประเทศไทยอย่างต่อเนื่องดังที่ได้กล่าวมาแล้วข้างต้น จึงได้มีการรณรงค์ส่งเสริมให้ประชาชนมายึดแนวทางการดำเนินชีวิตตามหลักปรัชญาเศรษฐกิจพอเพียง ที่พระบาทสมเด็จพระมหาภูมิพลอดุลยเดชมหาราช บรมนาถบพิตรได้ทรงพระราชทานให้พสกนิกรนำไปเป็นแนวทางปฏิบัติ ได้มีการนำไปปฏิบัติทั้งในระดับครัวเรือนและชุมชน

ผู้วิจัยจึงมีความสนใจที่จะศึกษาการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนในเขตเทศบาลตำบลบางลึก อำเภอเมือง จังหวัดชุมพร เนื่องจากประชาชนมีอาชีพและการดำเนินชีวิตจากหลักปรัชญาเศรษฐกิจพอเพียงเป็นอย่างมาก มุ่งเน้นให้บุคคลสามารถประกอบอาชีพได้อย่างยั่งยืน และใช้จ่ายเงินให้ได้มาอย่างพอเพียงและประหยัด ตามกำลังของเงินของบุคคลนั้น โดยปราศจากการกู้หนี้ยืมสิน และถ้ามีเงินเหลือ ก็แบ่งเก็บออมไว้บางส่วน ช่วยเหลือผู้อื่นบางส่วน

**วัตถุประสงค์**

1.เพื่อศึกษาระดับการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนในเขตเทศบาลตำบลบางลึก อำเภอเมือง จังหวัดชุมพร

2.เพื่อเปรียบเทียบการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชน

จำแนกตามปัจจัยลักษณะส่วนบุคคล ในเขตเทศบาล ตำบลบางลึก อำเภอเมือง จังหวัดชุมพร

**แนวคิดทฤษฎีที่เกี่ยวข้อง**

1. แนวคิดเกี่ยวกับหลักปรัชญาเศรษฐกิจพอเพียง

1.1ความหมายของปรัชญาเศรษฐกิจพอเพียง

**สำนักงานคณะกรรมการพัฒนาการเศรษฐกิจและสังคมแห่งชาติ(2549)** ได้ไห้ความหมายของปรัชญาเศรษฐกิจพอเพียงว่า เป็นส่วนหนึ่งในแนวพระราชดำริที่พระบาทสมเด็จพระมหาภูมิพลอดุลยเดชมหาราช บรมนาถบพิตรได้พระราชทานเป็นปรัชญาในการดำรงชีวิต โดยเน้นการยึดหลักความพอเหมาะหลักพอดี หลักความมีเหตุผลและความไม่ประมาท ซึ่งพระบาทสมเด็จพระเจ้าอยู่หัวทรงถือปฏิบัติด้วยพระองค์เองอย่างต่อเนื่องยาวนานและทรงได้ดำรงชีวิตเป็นแบบอย่างได้อย่างสมบูรณ์พระองค์ได้พระราชทานพระราชดำริให้คนไทยนำหลักการเหล่านี้ไปปฏิบัติตั้งแต่ปี 2517 ดังพระบรมราโชวาทในพิธีพระราชทานปริญญาบัตรมหาวิทยาลัยเกษตรศาสตร์ เมื่อวันพฤหัสบดีที่ 18 กรกฎาคม 2517 ความตอนหนึ่งว่า

“เศรษฐกิจพอเพียง” เป็นปรัชญาที่พระบาทสมเด็จพระเจ้าอยู่หัวทรงมีพระราชดำริชี้แนะแนวทางการดำเนินชีวิตแก่พสกนิกรชาวไทยมากกว่า 30 ปี และหลังจากวิกฤตเศรษฐกิจในปี 2540พระบาทสมเด็จพระเจ้าอยู่หัวได้ทรงเน้นย้ำถึงปรัชญาเศรษฐกิจพอเพียงหลายครั้ง เพื่อเป็นแนวทางการดำรงอยู่และปฏิบัติตนของประชาชนในทุกระดับและเพื่อให้รอดพ้นจากวิกฤตต่างๆ ภายใต้ความเสี่ยงและความผันผวนต่างๆทางเศรษฐกิจและสังคมปรัชญาเศรษฐกิจพอเพียงเน้นทางสายกลาง ความพอประมาณ ความมีเหตุผล ระบบภูมิคุ้มกัน ความรอบรู้ ความรอบคอบ ความซื่อสัตย์สุจริต ความอดทนและความเพียร มีสติ

**สุเมธ ตันติเวชกุล** (2539) กล่าวว่าการพัฒนาประเทศจำเป็นต้องทำตามลำดับขั้น ต้องเสริมสร้างพื้นฐาน คือความพอมี พอกิน พอใช้ของประชาชนส่วนใหญ่เป็นเบื้องต้นก่อน โดยใช้วิธีการและการใช้อุปกรณ์ที่ประหยัดแต่ถูกหลักวิชาเมื่อได้พื้นฐานมั่นคงพร้อมพอสมควรและปฏิบัติได้แล้วจึงค่อยสร้างค่อยเสริมความเจริญและฐานะเศรษฐกิจขั้นที่สูงขึ้นโดยลำดับต่อไป การมุ่งแต่จะทุ่มเทสร้างความเจริญยกฐานะเศรษฐกิจพอเพียงขึ้นให้รวดเร็วแต่ประการเดียวโดยไม่ให้แผนปฏิบัติการสัมพันธ์กับสภาวะของประเทศและของประชาชน โดยสอดคล้องด้วยก็จะเกิดความไม่สมดุลในเรื่องต่างๆขึ้นซึ่งอาจกลายเป็นความยุ่งยากล้มเหลวได้ในที่สุด ดังเห็นได้ที่อารยประเทศหลายประเทศกำลังประสบปัญหาทางเศรษฐกิจอย่างรุนแรงในเวลานี้

**อภิชัย พันธเสน (2550)** ได้ความเชื่อมโยงของคุณลักษณะและเงื่อนไขของหลักปรัชญาเศรษฐกิจพอเพียงไว้ดังนี้ ปรัชญาเศรษฐกิจพอเพียงเป็นทั้งวิธีคิดที่จะนำชีวิตไปสู่การมีชีวิตที่มีความทุกข์น้อยหรืออีกนัย คือ ชีวิตที่มีความสุขเพิ่มขึ้นและเป็นทั้งวิธีการปฏิบัติตน การดำเนินชีวิตอย่างมีดุลยภาพ และการพัฒนาที่ยั่งยืน กล่าวคือ การมีภูมิคุ้มกันที่ดีจะช่วยให้กิจการสามารถดำรงอยู่ได้ในลักษณะที่ไม่เสี่ยงมากเกินไป ทำให้ไม่ได้รับผลกระทบจากการเปลี่ยนแปลงที่เกิดขึ้นที่ไม่อาจคาดเดาล่วงหน้าได้หรือถ้าหากได้รับผลกระทบก็จะสามารถฟื้นตัวได้ในเวลารวดเร็ว ซึ่งการที่จะภูมิคุ้มกันก็จะมีสูงมากขึ้น ไม่ว่าการเปลี่ยนแปลงจะเกิดขึ้น และมีความรุนแรงมากน้อยเพียงใดก็สามารถจัดการได้ แต่การพึ่งพาตนเองได้นั้นจำเป็นต้องมีวิธีคิดในเรื่องของความพอประมาณ ความหมายของความพอประมาณ ก็คือ ทำทุกอย่างที่สามารถจัดการเองได้ ไม่เกินกำลังความสามารถหรือโลภมากในขณะเดียวกันก็ต้องไม่หย่อนยาน หรือเฉื่อยชาเป็นเหตุให้ไม่สามารถที่จะช่วยตัวเองได้ ดังนั้นความพอประมาณจึงเป็นวิธีคิดที่สามารถจะหนุนช่วยความสามารถในการพึ่งพาตนเองให้มีความชัดเจนยิ่งขึ้นและสัมฤทธิ์ผลได้จริง อันเป็นพื้นฐานที่สำคัญของการมีภูมิคุ้มกันที่ดี เมื่อบุคคลสามารถมีภูมิคุ้มกันที่ดีแล้ว ก็ไม่มีความจำเป็นที่จะต้องไปเอารัดเอาเปรียบผู้อื่นเขาสามารถดำเนินการทุกสิ่งทุกอย่างได้อย่างซื่อสัตย์สุจริต มีความเพียร มีความอดทนตลอดจน มีความเมตตากรุณาต่อผู้อื่น นั่นคือ ความมีเหตุผล แต่การจะมีวิธีคิดและปฏิบัติตามคุณลักษณะทั้ง 3 นั้นจะต้องมีสิ่งที่คอยหนุนนำ ได้แก่ ความรู้และคุณธรรมการมีความรู้ ซึ่งประกอบด้วย รู้จริง รอบคอบ และระมัดระวัง การมีปัญญาที่ถูกกำกับด้วยสติ ภายใต้เงื่อนไขดังกล่าว คุณธรรมก็จะเกิด คือ ความซื่อสัตย์ ขยัน และโอบอ้อมอารี ตลอดจน เมตตา กรุณา และมุทิตา

**กรอบแนวคิดในการวิจัย**

จากการศึกษาค้นคว้าแนวคิด ทฤษฎี และงานวิจัยที่เกี่ยวข้องกับการนำปรัชญาเศรษฐกิจพอเพียงมาประยุกต์ใช้ในการดำเนินชีวิตของประชาชนของพระบาทสมเด็จพระมหาภูมิพลอดุลยเดชมหาราช บรมนาถบพิตรเป็นกรอบแนวคิดในการศึกษาครั้งนี้

ตัวแปรต้น ตัวแปรตาม

การนำหลักปรัชญาเศรษฐกิจพอเพียงมาใช้

1.ด้านความพอประมาณ

2.ความมีเหตุผล

3.การมีภูมิคุ้มกันที่ดีในตัว

4.เงื่อนไขความรู้

5.เงื่อนไขคุณธรรม

เพศ

อายุ

ระดับการศึกษา

อาชีพ

รายได้ต่อเดือน

**สมมติฐานของการวิจัย**

ประชาชนในตำบลบางลึก อำเภอเมือง จังหวัดชุมพร ที่มีปัจจัยส่วนบุคคล ต่างกันมีการนำปรัชญาเศรษฐกิจพอเพียงมาใช้ในการดำเนินชีวิตของประชาชนแตกต่างกัน

**ระเบียบวิธีวิจัย**

ประชากรที่ใช้ในการศึกษาคือประชาชนที่อยู่ในเขตเทศบาลตำบลบางลึก ซึ่งมีจำนวนประชากรประมาณ 8,106 คน และกำหนดขนาดของกลุ่มตัวอย่างโดยใช้สูตรของ เครซี่ และมอร์แกน

(Krejcie and Morgan, 1970: 608) ได้ขนาดของกลุ่มตัวอย่างจำนวน 367

เครื่องมือที่ใช้ในการวิจัยครั้งนี้เป็นแบบสอบถาม (Questionnaire) ซึ่งจะใช้ในการเก็บข้อมูลจากประชากรที่เป็นกลุ่มตัวอย่าง โดยผู้วิจัยได้ทำการสร้างขึ้นมาจากการศึกษาแนวคิด ทฤษฎีเอกสารและงานวิจัยอื่น ๆ ที่เกี่ยวข้องที่มีอยู่แล้ว พร้อมทั้งได้ทำการปรับปรุงคำถามให้เหมาะสมกับสภาพแวดล้อมและความเป็นอยู่ โดยแบ่งแบบสอบถามเป็น 3 ตอนดังนี้

ตอนที่ 1 สถานภาพของผู้ตอบแบบสอบถาม เป็นแบบสอบถามมีคำตอบให้เลือกตอบ (check List) โดยสอบถามเกี่ยวกับข้อมูลพื้นฐานส่วนบุคคลของกลุ่มตัวอย่างที่ศึกษา ประกอบด้วย เพศ อายุ ระดับการศึกษา อาชีพ และรายได้

ตอนที่ 2 ระดับการปฏิบัติ เป็นแบบสอบถามมาตราส่วนประเมินค่า (Rating scale) โดยสอบถามเกี่ยวกับการนำปรัชญาเศรษฐกิจพอเพียงมาใช้ในการดำเนินชีวิตในเขตเทศบาลตำบลบางลึก อำเภอเมือง จังหวัดชุมพร จำนวน 5 ด้าน ได้แก่ 1) ความพอประมาณ 2) ความมีเหตุผล

3) การมีภูมิคุ้มกันที่ดีในตัว 4) เงื่อนไขความรู้ 5) เงื่อนไขคุณธรรม

ตอนที่3 ข้อเสนอแนะและแนวทางส่งเสริมการนำปรัชญาเศรษฐกิจพอเพียงมาใช้ในการดำเนินชีวิต เป็นคำถามแบบปลายเปิด (Opened Form) ซึ่งให้ผู้ตอบได้เขียนระบุข้อเสนอแนะเพิ่มเติมเกี่ยวกับการนำปรัชญาเศรษฐกิจพอเพียงมาใช้ในการดำเนินชีวิต

**สถิติที่ใช้ในการวิเคราะห์ข้อมูล**

สถิติที่ใช้ในการนำเสนอข้อมูลและวิเคราะห์ข้อมูลเพื่อทดสอบสมมติฐานครั้งนี้ ประกอบด้วย

1.สถิติเชิงพรรณนา

1.1ค่าจำนวนร้อยละ (Percentage) ใช้ในการอธิบายเกี่ยวกับข้อมูลทั่วไปของกลุ่มตัวอย่าง

1.2ค่าเฉลี่ย (Mean) และส่วนเบี่ยงเบนมาตรฐาน (Standard Deviation) เพื่อแสดงการนำปรัชญาเศรษฐกิจพอเพียงมาใช้ในการดำเนินชีวิตในเขตเทศบาลตำบลบางลึก อำเภอเมือง จังหวัดชุมพร

2.สถิติอนุมาน (Inferential Statistics) ใช้ในการหาความสัมพันธ์ระหว่างตัวแปรอิสระกับตัวแปรตาม และทดสอบสมมติฐาน ดังนี้

2.1 ค่า t-test (Independent Sample t-test) ใช้สำหรับทดสอบความแตกต่างระหว่างค่าเฉลี่ย 2 กลุ่ม โดยทดสอบตัวแปรอิสระ ได้แก่ เพศ ระดับการดำเนินชีวิตตามหลักเศรษฐกิจพอเพียงในชีวิต เขตเทศบาลตำบลบางลึก อำเภอเมือง จังหวัดชุมพร

2.2 F-test ใช้ทดสอบความแตกต่างระหว่างค่าเฉลี่ยของกลุ่มตัวอย่าง 3 กลุ่มขึ้นไปโดยวิเคราะห์ ความแปรปรวนทางเดียว (One-way Analysis of Variance: ANOVA) โดยทดสอบตัวแปรอิสระ ได้แก่ อายุ ระดับการศึกษา อาชีพ รายได้ต่อเดือนเมื่อพบ ความแตกต่างจะทำการเปรียบเทียบความแตกกต่างเฉลี่ยเป็นรายคู่ด้วยวิธีผลต่างเป็นสำคัญน้อยสุด (Least Significant Difference : LSD)

**ผลการวิจัย**

1.ปัจจัยส่วนบุคคล ประชากรกลุ่มตัวอย่างที่ตอบแบบสอบถามส่วนมากเป็นเพศชายจำนวน 207 คน คิดเป็นร้อยละ 56.7 มีอายุ 60 ปีขึ้นไป จำนวน 142 คน คิดเป็นร้อยละ 38.9 ระดับการศึกษา ส่วนใหญ่มีระดับการศึกษาประถมศึกษา จำนวน 160 คน คิดเป็นร้อยละ 43.8 มีอาชีพ เกษตรกรรม จำนวน 140 คน คิดเป็นร้อยละ 38.4 รายได้ส่วนใหญ่มีรายได้ ต่ำกว่า 10,000 บาท จำนวน 193คน คิดเป็นร้อยละ 52.9

2.การวิเคราะห์เกี่ยวกับระดับการนำปรัชญาเศรษฐกิจพอเพียงมาใช้ในการดำเนินชีวิตของประชาชนในตำบลบางลึก อำเภอเมือง จังหวัดชุมพรโดยภาพรวมพบว่าอยู่ในระดับมากเมื่อพิจารณาตามรายด้าน พบว่าด้านที่มีค่าเฉลี่ยมากที่สุด คือ ด้านเงื่อนไขคุณธรรม มีค่าเฉลี่ย 4.48 รองลงมา คือ ด้านความมีเหตุผล มีค่าเฉลี่ย 4.42 ด้านเงื่อนไขความรู้ มีค่าเฉลี่ย 4.42 ด้านการมีภูมิคุ้มกันที่ดี มีค่าเฉลี่ย 4.41 ส่วนด้านที่มีค่าเฉลี่ยน้อยที่สุด คือ ด้านความพอประมาณ มีค่าเฉลี่ย 4.28

**ตารางที่1** ค่าเฉลี่ยและส่วนเบี่ยงเบนมาตรฐานระดับการนำปรัชญาเศรษฐกิจพอเพียงโดยภาพรวม

|  |  |  |  |  |
| --- | --- | --- | --- | --- |
| **ระดับการนำปรัชญาเศรษฐกิจพอเพียง** | **ระดับความพึงพอใจ** | | | **ลำดับ** |
| **Mean** | **S.D.** | **แปลผล** |
| 1. ด้านความพอประมาณ | 4.28 | .469 | มาก | 5 |
| 2. ด้านความมีเหตุผล | 4.42 | .376 | มาก | 2 |
| 3. ด้านการมีภูมิคุ้มกันที่ดี | 4.41 | .365 | มาก | 4 |
| 4. ด้านเงื่อนไขความรู้ | 4.42 | .414 | มาก | 3 |
| 5. ด้านเงื่อนไขคุณธรรม | 4.48 | .377 | มาก | 1 |
| **ภาพรวม** | **4.40** | **.295** | **มาก** |  |

**ผลการทดสอบสมมติฐาน**

ปัจจัยส่วนบุคคล ได้แก่ เพศ อายุ ระดับการศึกษา อาชีพ รายได้ต่อเดือนที่แตกต่างกัน มีระดับการนำปรัชญาเศรษฐกิจพอเพียงมาใช้ในการดำเนินชีวิตแตกต่างกัน

**ตารางที่2** การเปรียบเทียบการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนตำบลบางลึก อำเภอเมือง จังหวัดชุมพร ในภาพรวม จำแนกตามปัจจัยส่วนบุคคล

|  |  |  |
| --- | --- | --- |
| **ปัจจัยส่วนบุคคล** | **T/F** | **Sig.** |
| เพศ | -2.477 | .014 |
| อายุ | 3.704 | .006 |
| ระดับการศึกษา | 18.236 | .000 |
| อาชีพ | 6.603 | .000 |
| รายได้ต่อเดือน | 15.437 | .000 |

\*แตกต่างกันอย่างมีนัยสำคัญทางสถิติที่ระดับ .05

ประชาชนที่มีเพศต่างกันมีระดับการนำหลักปรัชญาเศรษฐกิจพอเพียงมาใช้ในการดำเนินชีวิตแตกต่างกันอย่างมีนัยสำคัญทางสถิติที่ระดับ .05 ซึ่งยอมรับสมมติฐานที่ตั้งไว้

ประชาชนที่มีอายุต่างกันมีระดับการนำหลักปรัชญาเศรษฐกิจพอเพียงมาใช้ในการดำเนินชีวิตแตกต่างกันอย่างมีนัยสำคัญทางสถิติที่ระดับ .05 ซึ่งยอมรับสมมติฐานที่ตั้งไว้

ประชาชนที่มีระดับการศึกษาต่างกันมีระดับการนำหลักปรัชญาเศรษฐกิจพอเพียงมาใช้ในการดำเนินชีวิตแตกต่างกันอย่างมีนัยสำคัญทางสถิติที่ระดับ .05 ซึ่งยอมรับสมมติฐานที่ตั้งไว้

ประชาชนที่มีอาชีพต่างกันมีระดับการนำหลักปรัชญาเศรษฐกิจพอเพียงมาใช้ในการดำเนินชีวิตแตกต่างกันอย่างมีนัยสำคัญทางสถิติที่ระดับ .05 ซึ่งยอมรับสมมติฐานที่ตั้งไว้

ประชาชนที่มีรายได้ต่อเดือนต่างกันมีระดับการนำหลักปรัชญาเศรษฐกิจพอเพียงมาใช้ในการดำเนินชีวิตแตกต่างกันอย่างมีนัยสำคัญทางสถิติที่ระดับ .05 ซึ่งยอมรับสมมติฐานที่ตั้งไว้

**การเปรียบเทียบค่าเฉลี่ยรายคู่**

-ผลการเปรียบเทียบค่าเฉลี่ยรายคู่ โดยภาพรวม จำแนกตามอายุ พบว่าประชาชนที่มีอายุ60

ปีขึ้นไปมีการนำปรัชญาเศรษฐกิจพอเพียงมาใช้ในการดำเนินชีวิต แตกต่างกับประชาชนที่มีอายุ40-49ปีอายุ50-59ปี อย่างมีนัยสำคัญทางสถิติที่ระดับ 0.05

-ผลการเปรียบเทียบค่าเฉลี่ยรายคู่ การศึกษาโดยภาพรวม จำแนกตามระดับการศึกษา

พบว่าประชาชนที่มีระดับการศึกษาประถมศึกษามีการนำปรัชญาเศรษฐกิจพอเพียงมาใช้ในการดำเนินชีวิตแตกต่างกับประชาชนที่มีระดับการศึกษามัธยมศึกษาหรือเทียบเท่า และอนุปริญญาหรือเทียบเท่า อย่างมีนัยสำคัญทางสถิติที่ระดับ 0.05

-ผลการเปรียบเทียบค่าเฉลี่ยรายคู่ โดยภาพรวม จำแนกตามอาชีพ พบว่าประชาชนที่มีอาชีพ

รับจ้างการปรัชญาเศรษฐกิจพอเพียงมาใช้ในการดำเนินชีวิต แตกต่างกับประชาชนที่มีอาชีพ

ธุรกิจส่วนตัวอย่างมีนัยสำคัญทางสถิติที่ระดับ 0.05

-ผลการเปรียบเทียบค่าเฉลี่ยรายคู่ โดยภาพรวม จำแนกตามรายได้ พบว่าประชาชนที่มี

รายได้ 10,001-15,000 บาทมีการนำปรัชญาเศรษฐกิจพอเพียงมาใช้ในการดำเนินชีวิต แตกต่างกับประชาชนที่มีรายได้ต่ำกว่า10,000 บาท และ15,001 - 20,000 บาทอย่างมีนัยสำคัญทางสถิติที่ระดับ 0.05

**อภิปรายผลการวิจัย**

1.การนำหลักปรัชญาเศรษฐกิจพอเพียงมาใช้ในการดำเนินชีวิตของประชาชน ในเขตเทศบาล

ตำบลบางลึกอำเภอเมือง จังหวัดชุมพรตามรายด้าน พบว่า

**ด้านความพอประมาณ** พบว่า โดยรวมอยู่ในระดับมาก ทั้งนี้อาจเป็นเพราะในทุกครัวเรือนมีหลักเศรษฐกิจพอเพียงพอเหมาะไม่มากหรือน้อยเกินไป ซึ่งสอดคล้องกับงานวิจัยของ ชลธิดา บัวระภา (2553) ได้ทำการวิจัยเรื่อง การประยุกต์ใช้หลักเศรษฐกิจพอเพียงในการดำเนินชีวิตของประชาชน ศึกษาเฉพาะกรณี บ้านหลักร้อยหกสิบ อำเภอหนองหิน จังหวัดเลย พบว่าด้านความพอประมาณอยู่ในระดับมาก เพราะประชาชนยังให้ความสำคัญกับสภาบันครอบครัวซึ่งเป็นหน่วยทางสังคมที่เล็กที่สุดของสังคมอยู่ หากครอบครัวเข้มแข็ง สังคมก็จะเข้มแข็งไปด้วย

**ด้านความมีเหตุผล** พบว่า โดยรวมอยู่ในระดับมาก ทั้งนี้อาจเป็นเพราะ ความดีก่อให้เกิดความภาคภูมิใจ ความอิ่มเอมใจ ความสบายใจแก่ผู้ที่ปฏิบัติ ซึ่งต้องใช้การพิจารณาที่จะกระทำกิจกรรมใดๆด้วยความถี่ถ้วนรอบคอบ ไม่ย่อท้อ ไร้อคติ คำนึงถึงเหตุ ซึ่งสอดคล้องกับงานวิจัยของ

**จิรัชญา ทองใบ (2554)** ได้ทำการวิจัยเรื่องการประยุกต์ใช้หลักเศรษฐกิจพอเพียงในการดำเนินชีวิตของครู โรงเรียนยโสธรพิทยาคม อำเภอเมืองยโสธร จังหวัดยโสธร พบว่าด้านความมีเหตุผลอยู่ในระดับมาก ทั้งนี้อาจเนื่องมาจาก ข้าราชการครูเป็นผู้มีการพิจารณาที่จะดำเนินการใดๆด้วยความถี่ถ้วน รอบคอบ ไม่ย่อท้อ ไร้อคติ คำนึงถึงเหตุและปัจจัยเพื่อให้การดำเนินงานเป็นไปอย่างถูกต้องดีงาม เกิดประสิทธิผล เกิดประโยชน์และความสุขทั้งต่อตนเองและสังคม จึงเป็นผู้มีเหตุผลและให้ความเกื้อกูลผู้อื่นเมื่อประสบปัญหาเรื่องการทำงานและเรื่องส่วนตัว รู้จักวิเคราะห์ ผลกระทบด้านบวกและลบของการใช้นวัตกรรมและเทคโนโลยีใหม่ๆ อย่างมีเหตุผลก่อนที่จะเลือกใช้และเข้าใจความสัมพันธ์ระหว่างสาเหตุของปัญหา

**ด้านการมีภูมิคุ้มกัน** พบว่า โดยรวมอยู่ในระดับมาก ทั้งนี้อาจเป็นเพราะประชาชนมีการเตรียมตัวพร้อมรับผลกระทบและการเปลี่ยนแปลงในด้านต่างๆ ที่จะเกิดขึ้น ซึ่งสอดคล้องกับงานวิจัยของ **ชลธิดา บัวระภา (2553)** ได้ทำการวิจัยเรื่องการประยุกต์ใช้หลักเศรษฐกิจพอเพียงในการดำเนินชีวิตของประชาชน ศึกษาเฉพาะกรณี บ้านหลักร้อยหกสิบ อำเภอหนองหิน จังหวัดเลย พบว่าด้านการมีภูมิคุ้มกันอยู่ในระดับมาก เนื่องจากหลักคำสอนทางพระพุทธศาสนามีส่วนสำคัญช่วยปลูกจิตสำนึกที่ดีให้ประชาชนเลือกปฏิบัติแต่สิ่งที่ดี ที่ถูกต้อง ซึ่งเป็นสิ่งที่จะนำพาชุมชน สังคมและประเทศชาติให้มีความสงบสุข

**ด้านเงื่อนไขความรู้** พบว่า โดยรวมอยู่ในระดับมาก ทั้งนี้อาจเป็นเพราะ ประชาชนมีความรอบรู้เกี่ยวกับวิชาการต่างๆอย่างรอบด้านมีความรอบคอบที่จะนำความรู้เหล่านั้นมาพิจารณา มีความซื่อสัตย์สุจริต มีความอดทน และใช้สติปัญญาในการดำเนินชีวิตซึ่งสอดคล้องกับงานวิจัยของ

**ถาวร ศรีมันตะ (2554)** ได้ทำการวิจัยเรื่อง การดำเนินชีวิตตามหลักเศรษฐกิจพอเพียงของครอบครัวแกนนำ บ้านสร้างช้าง ตำบลไผ่ อำเภอทรายมูล จังหวัดยโสธรพบว่าด้านเงื่อนไขความรู้อยู่ในระดับมาก เพราะ มีการนำความรอบรู้เกี่ยวกับวิชาการต่างๆที่เกี่ยวข้องอย่างรอบด้าน ความรอบคอบที่จะนำความรู้เหล่านั้นมาพิจารณาให้เชื่อมโยงกันเพื่อประกอบการวางแผนและความระมัดระวังในขั้นปฏิบัติ

**ด้านเงื่อนไขคุณธรรม** พบว่า โดยรวมอยู่ในระดับมาก ทั้งนี้อาจเป็นเพราะ ประชาชนมีความตระหนักในคุณธรรม มีความซื่อสัตย์สุจริต มีความอดทน มีการใช้ชีวิตอย่างพอเพียงมีความสอดคล้องกับคำสอนของศาสนาในการดำเนินชีวิตซึ่งสอดคล้องกับงานวิจัยของ **ผกาทิพย์ นวลจันทร์ (2554)** ได้ทำการวิจัยเรื่อง หลักการดำเนินชีวิตตามแนวทางปรัชญาเศรษฐกิจพอเพียงของบุคลากรผู้ปฏิบัติงานในองค์การบริหารส่วนจังหวัดนครปฐมอยู่ในระดับมาก ทั้งนี้เนื่องจากบุคลากรผู้ปฏิบัติงานในองค์การบริหารส่วนจังหวัดนครปฐมตระหนักเห็นความสำคัญและความจำเป็นกับการใช้หลักคุณธรรมและประพฤติตนเป็นคนดี สร้างคุณธรรมความดี ละเว้นการทำชั่ว รู้จักเกรงกลัวละอายต่อบาป 2. การวิเคราะห์ปัจจัยที่มีผลต่อการนำปรัชญาเศรษฐกิจพอเพียงมาใช้ในการดำเนินชีวิตของประชาชน

จำแนกตามปัจจัยส่วนบุคคลดั้งนี้

**ด้านเพศ** พบว่า ประชาชนที่มีเพศหญิงมีการนำหลักปรัชญาเศรษฐกิจพอเพียงมาใช้ในการดำเนินชีวิตสูงกว่าเพศชายทั้งนี้อาจะเป็นเพราะ เพศหญิงมีความรู้ความเข้าใจในการนำหลักปรัชญาเศรษฐกิจพอเพียงมาใช้ในชีวิตประจำวัน ระดับครอบครัวมากกว่าเพศชายซึ่งสอดคล้องกับงานวิจัยของ **นันทิพงศ์ หุ่นเก่า (2556)** ได้ทำการวิจัยเรื่องการนำหลักปรัชญาเศรษฐกิจพอเพียงมาประยุกต์ใช้ในการดำเนินชีวิตของข้าราชการโดรงเรียนทหารสื่อสาร ผลการวิจัย เพศ พบว่า ข้าราชการโรงเรียนทหารสื่อสาร เพศชายกับเพศหญิงมีระดับความรู้ความเข้าใจในหลักปรัชญาเศรษฐกิจพอเพียงด้านความพอประมาณแตกต่างกัน โดยข้าราชการโรงเรียนทหารสื่อสารเพศชายมีระดับความรู้ ความเข้าใจในหลักปรัชญาเศรษฐกิจพอเพียง ด้านความพอประมาณสูงกว่าข้าราชการโรงเรียนทหารสื่อสาร เพศหญิงเป็นเพราะว่า ข้าราชการโรงเรียนทหารสื่อสารเพศหญิงมีค่านิยมที่เปลี่ยนแปลงไปตามกระแสวัฒนธรรมด้านต่างๆของสังคม

**ด้านอายุ** พบว่า ประชาชนที่มีอายุ60ปีขึ้นไปมีการนำปรัชญาเศรษฐกิจพอเพียงมาใช้ในการดำเนินชีวิตสูงกว่าอายุอื่นๆ ทั้งนี้อาจเป็นเพราะ ประชาชนที่มีอายุ60 ปีขึ้นไป เป็นกลุ่มผู้สูงอายุ มีการใช้เวลาว่างให้เกิดประโยชน์ โดยการนำหลักเศรษฐกิจพอเพียงมาใช้ในชีวิตประจำวัน เช่น การปลูก

ผักสวนครัว เลี้ยงสัตว์เพื่อจำหน่าย และเป็นรายได้เสริมซึ่งสอดคล้องกับงานวิจัยของ **นันทิพงศ์ หุ่นเก่า (2556)** ได้ทำการวิจัยเรื่องการนำหลักปรัชญาเศรษฐกิจพอเพียงมาประยุกต์ใช้ในการดำเนินชีวิตของข้าราชการโดรงเรียนทหารสื่อสารผลการวิจัย อายุ พบว่าข้าราชการโรงเรียนทหารสื่อสารที่มีอายุแตกต่างกันมีความรู้ความเข้าใจในหลักปรัชญาเศรษฐกิจพอเพียง ด้านความพอประมาณแตกต่างกันอย่างมีนัยสำคัญทางสถิติที่ระดับ .05 โดยพบว่า ผู้ที่มีอายุไม่เกิน 30 ปี มีระดับความรู้ความเข้าใจในหลักปรัชญาเศรษฐกิจพอเพียงด้านความพอประมาณมากกว่าผู้ที่มีอายุ 41-50 และผู้ที่มีอายุมากกว่า50ปี เป็นเพราะว่าข้าราชการโรงเรียนทหารสื่อสารที่มีอายุน้อยยังมีรายได้ไม่มากนัก จึงมีการจัดสรรรายได้ของตนเองให้เพียงพอต่อการใช้ชีวิตในแต่ละเดือน

**ด้านระดับการศึกษา** พบว่า ประชาชนที่มีระดับการศึกษาประถมศึกษามีการนำปรัชญาเศรษฐกิจพอเพียงมาใช้ในการดำเนินชีวิตมากกว่าระดับการศึกษาอื่นๆ ทั้งนี้อาจเป็นเพราะ เป็นพื้นที่ในชนบทประชาชนส่วนใหญ่ที่ตอบแบบสอบถามจะเป็นผู้สูงอายุ และจะมีการศึกษาอยู่ในระดับประถมศึกษา เป็นผู้ที่นำปรัชญาเศรษฐกิจพอเพียงมาใช้ได้จริงมากกว่าผู้ที่มีระดับการศึกษาสูงกว่าซึ่งสอดคล้องกับงานวิจัยของ **สาคร ชำนาญปืน วิโรจน์ พันธวรรณ์ และ ธนพร อาษาพร (2555**)ได้ทำการวิจัยเรื่อง การดำเนินชีวิตตามแนวคิดเศรษฐกิจพอเพียงของประชาชนในเขตเทศบาลตำบลเขาฉกรรจ์ อำเภอเขาฉกรรจ์ จังหวัดสระแก้ว กลุ่มตัวอย่างที่มีระดับการศึกษาต่างกันมีการดำเนินชีวิตตามแนวคิดเศรษฐกิจพอเพียงโดยภาพรวมแตกต่างกัน เพราะกลุ่มตัวอย่างเมื่อมีการศึกษาที่สูงขึ้นก็จะมีความรู้ความเข้าใจในแนวคิดเศรษฐกิจพอเพียงมากขึ้น มีความรอบคอบระมัดระวังในการดำเนินการต่างๆและจะดำเนินชีวิตตามแนวเศรษฐกิจพอเพียงมากกว่ากลุ่มตัวอย่างที่มีการศึกษาน้อย

**ด้านรายได้** พบว่า ประชาชนที่มีรายได้ 20,001 บาทขึ้นไปมีการนำหลักปรัชญาเศรษฐกิจพอเพียงมาใช้ในการดำเนินชีวิตน้อยกว่าประชาชนที่มีรายได้อื่น ๆ เพราะ ประชาชนที่มีรายได้ 20,001 บาทขึ้น ไป มีการใช้หลักเศรษฐกิจพอเพียงที่น้อยกว่าและมีการใช้จ่ายฟุ่มเฟือยโดยไม่ค่อยคำนึงถึงการเก็บออม และแบ่งสันปันส่วนไว้ใช้ในยามจำเป็นซึ่งสอดคล้องกับงานวิจัยของ

**พงษ์สูรย์ พิรักษา (2556)** ได้ทำการวิจัยเรื่องการนำปรัชญาเศรษฐกิจพอเพียงไปใช้ในการดำเนินชีวิตของกำลังพลกองโรงงานซ่อมสร้างยุทโธปกรณ์สายสรรพาวุธ ศูนย์ซ่อมสร้างสิ่งอุปกรณ์สายสรรพาวุธกรมสรรพาวุธทหารบก ผลการวิจัย พบว่าข้าราชการตำรวจที่มีรายได้ต่อเดือนต่างกันนำปรัชญาเศรษฐกิจพอเพียงของพระบาทสมเด็จพระเจ้าอยู่หัวไปใช้ในการดำเนินชีวิตแตกต่างกันอย่างมีนัยสำคัญทางสถิติ สาเหตุอาจเนื่องมาจากปัจจัยสภาพแวดล้อมของแต่ละบุคคลนั้นมีตัวบ่งชี้ของค่าใช้จ่ายตามสถานการณ์เศรษฐกิจในปัจจุบันมีการปรับตัวของสินค้าขึ้นตามสถานการณ์ ทำให้เกิดการใช้จ่ายที่สูงขึ้น สินค้ามีราคาแพงขึ้น

**ข้อเสนอแนะสำหรับการวิจัยครั้งต่อไป**

จากการที่ได้ศึกษาการวิจัยการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนในเขตเทศบาล ตำบลบางลึก อำเภอเมือง จังหวัดชุมพรผู้วิจัยได้ข้อมูลเสนอแนะอันเป็นประโยชน์ต่อประชาชน ดังนี้

1.ควรจัดให้มีโครงการเพื่อส่งเสริมการเรียนรู้ของประชาชนทั้งทางด้านเศรษฐกิจพอเพียงและการพัฒนาโดยมีการเชิญประชาชนที่ได้นำหลักปรัชญาเศรษฐกิจพอเพียงไปปฏิบัติจริงและผู้ที่ประสบความสำเร็จในการประยุกต์ใช้มาบรรยายภายในชุมชน

2.ควรศึกษารูปแบบและวิธีการพัฒนาที่สอดคล้องกับวิถีชีวิตของประชาชนในชุมชน

ตำบลบางลึก เพื่อจะได้นำรูปแบบและแนวทางที่เหมาะสมในการนำแนวคิดปรัชญาเศรษฐกิจพอเพียงไปใช้ในการดำเนินชีวิตต่อไปในอนาคต

**กิตติกรรมประกาศ**

วิทยานิพนธ์เรื่องการนำหลักปรัชญาเศรษฐกิจพอเพียงมาใช้ในการดำเนินชีวิตของประชาชนในเขตเทศบาลตำบลบางลึก อำเภอเมือง จังหวัดชุมพรเล่มนี้สำเร็จลุล่วงได้ดีด้วยความเมตตาจากอาจารย์บุญวัฒน์ สว่างวงศ์ ที่อนุเคราะห์เป็นอาจารย์ที่ปรึกษาในการทำวิจัย ตลอดจนการตรวจสอบแก้ไขข้อบกพร่องต่างๆจนเนื้อหาครบถ้วนสมบูรณ์ ผู้วิจัยรู้สึกซาบซึ้งในความกรุณา และขอขอบพระคุณเป็นอย่างสูงไว้ ณ ที่นี่ด้วย

ขอขอบพระคุณอาจารย์ทุกท่าน ที่กรุณาให้คำปรึกษาแนะนำแนวทางและช่วยเหลือ ประสานงานในด้านต่างๆจนทำให้วิจัยสำเร็จลุล่วงด้วยดี

ขอขอบพระคุณ ประชาชนในเขตเทศบาลเมืองจังหวัดชุมพร ที่ได้กรุณาให้ผู้วิจัยเข้าไปเก็บรวบรวมข้อมูล และให้ความร่วมมือในการเก็บแบบสอบถามด้วยความเต็มใจจนเก็บข้อมูลได้ครบถ้วนสมบูรณ์

คุณค่า และประโยชน์ใด ๆ ที่ได้จากวิทยานิพนธ์เล่มนี้ ผู้วิจัยขอมอบให้แก่คณาจารย์ ตลอดจนกัลยาณมิตรที่มีส่วนเกี่ยวข้องในการทำวิจัยครั้งนี้

**บรรณานุกรม**

จิรัชญา ทองใบ. (2554). **การประยุกต์ใช้หลักเศรษฐกิจพอเพียงในการดำเนินชีวิตของครู โรงเรียนยโสธรพิทยาคม อำเภอเมืองยโสธร จังหวัดยโสธร** สารนิพนธ์ศาสนศาสตรมหาบัณฑิต สาขาวิชาการจัดการศึกษา มหาวิทยาลัยมหามกุฎราชวิทยาลัย

ชลธิดา บัวระภา. (2553). **การประยุกต์ใช้หลักเศรษฐกิจพอเพียงในการดำเนินชีวิตของประชาชน :ศึกษาเฉพาะกรณี บ้านหลักร้อยหกสิบ อำเภอหนองหิน จังหวัดเลย** สารนิพนธ์ศาสนศาสตรมหาบัณฑิต สาขารัฐศาสตร์การปกครอง บัณฑิตวิทยาลัย มหาวิทยาลัยมหามกุฎราชวิทยาลัย

ถาวร ศรีมันตะ.(2554). **การดำเนินชีวิตตามหลักเศรษฐกิจพอเพียงของครอบครัวแกนนำ บ้านสร้างช้าง ตำบลไผ่ อำเภอทรายมูล จังหวัดยโสธร** สารนิพนธ์ศาสนศาสตรมหาบัณฑิต สาขาวิชารัฐศาสตร์การปกครอง บัณฑิตวิทยาลัย มหาวิทยาลัยมหามกุฏราชวิทยาลัย.

นันทิพงศ์ หุ่นเก่า. (2556). **การนำหลักปรัชญาเศรษฐกิจพอเพียงมาประยุกต์ใช้ในการ ดำเนินชีวิตของข้าราชการโรงเรียนทหารสื่อสาร** วิทยานิพนธ์ (สาขาวิชาปรัชญาเศรษฐกิจพอเพียง)

คณะรัฐประศาสนศาสตรมหาบัณฑิต มหาวิทยาลัยราชภัฏสวนสุนันทา.

ผกาทิพย์ นวลจันทร์.(2554). **หลักการดำเนินชีวิตตามแนวปรัชญาเศรษฐกิจพอเพียงของบุคลากรผู้ปฏิบัติงานในองค์การบริหารส่วนจังหวัดนครปฐม** ภาคนิพนธ์รัฐประศาสนศาสตรมหาบัณฑิต (สาขาวิชาการบริหารและพัฒนาประชาคมเมืองและชนบท) มหาวิทยาลัยราชภัฏเพชรบุรี)

พงษ์สูรย์ พิรักษา. (2556). **การนำปรัชญาของเศรษฐกิจพอเพียงไปใช้ในการดำเนินชีวิตของกำลังพลกองโรงงานซ่อมสร้างยุทโธปกรณ์สายสรรพาวุธ ศูนย์ซ่อมสร้างสิ่งอุปกรณ์สายสรรพาวุธกรมสรรพาวุธทหารบก** การค้นคว้าอิสระปริญญารัฐประศาสนศาสตรมหาบัณฑิต สาขาวิชารัฐประศาสนศาสตร์ มหาวิทยาลัยราชภัฏสวนสุนันทา.

สาคร ชำนาญปืน, วิโรจน์ พันธวรรณ์ และ ธนพร อาษาพร. (2555)**. การดำเนินชีวิตตามแนวคิดเศรษฐกิจพอเพียงของประชาชนในเขตเทศบาลตำบลเขาฉกรรจ์ อำเภอเขาฉกรรจ์ จังหวัดสระแก้ว** การค้นคว้าอิสระปริญญารัฐประศาสนศาสตรมหาบัณฑิต สาขาวิชารัฐประศาสนศาสตร์ บัณฑิตวิทยาลัย มหาวิทยาลัยราชภัฏวไลยอลงกรณ์ ในพระบรมราชูปถัมภ์.

สุเมธ ตันติเวชกุล.(2539). **ความหมายและนิยามหลักปรัชญาเศรษฐกิจพอเพียง** กรุงเทพฯ:สำนักงานคณะกรรมการพัฒนาเศรษฐกิจและสังคมแห่งชาติ.

อภิชัย พันธเสน. (2550). **สังเคราะห์องค์ความรู้เศรษฐกิจพอเพียง.** กรุงเทพฯ.กองทุนสนับสนุนการวิจัย

Krejcie, R. V. & Morgan, D. W. (1970). Determining Sample Size for Research Activity. Education and Psychological Measurement, 30 (3): 607-610.